વિસ્કોન્સિનથી ચૂંટણી જીતનારા
પૂર્વ ગવર્નર થોમ્પસનને હરાવ્યા મધ્યમવર્ગના પ્રશ્નો માટે ચૂંટણી લડી છું ઃ બેલ્ડવિન
મિલવોકી, તા. ૭
વિસ્કોન્સિનમાં ડેમોક્રેટિક ઉમેદવાર ટેમ્મી બેલ્ડવિને ચૂંટણી જીતીને ઇતિહાસ રચ્યો છે. તેઓ છેડચોક પોતાને સમલૈંગિક કહેનારા અમેરિકાના પહેલા સાંસદ બન્યા છે. તેમણે ભૂતપૂર્વ ગવર્નર ટોમી થોમ્પસનને હરાવ્યા છે. બન્ને ઉમેદવારોએ ૬.૫ કરોડ ડોલર જેટલું ભંડોળ ઊભું કર્યું હતું.
અમેરિકી સેનેટમાં બહુમતી માટે ચાર બેઠકો મેળવવા મથી રહેલા રિપબ્લિકન પક્ષ માટે બેલ્ડવિનની જીતવું એક ફટકા સમાન છે. ડેમોક્રેટિક પક્ષે મેસેચ્યુસેટ્સ અને ઈન્ડિયાનામાં બેઠકો મેળવી છે. જ્યારે અગાઉથી પોતાની પાસેના રાજ્યોમાં દબદબો યથાવત્ રાખ્યો છે. જેમાં વિસ્કોન્સિન અને વર્જીનિયાનો સમાવેશ થાય છે.
બેલ્ડેવિને જણાવ્યું હતું કે 'હું ઇતિહાસ રચવા માટે નહીં પણ કામની શોધ અને ખર્ચા પૂરા કરવા સંઘર્ષ કરી રહેવા પરિવારોના જીવનમાં પરિવર્તન લાવવા ચૂંટણી લડી છું.' ૫૦ વર્ષીય બેલ્ડિવિન પહેલીવાર કોંગ્રેસમાં ૧૯૯૮માં ચૂંટાયા હતા. અને વિસ્કોન્સિનમાંથી ચૂંટણી જીતનારા તેઓ પહેલા મહિલા સાંસદ બન્યા છે. રસપ્રદ બાબત એ છે કે બેલ્ડિવિનનું સમલૈંગિકપણુ તેમના ચૂંટણી પ્રચાર કે ચૂંટણી જંગમાં ક્યાંય ચર્ચાનો મુદ્દો બની નથી.
અમેરિકામાં સમલૈગિંકોના અધિકારને મુદ્દે કામ કરતા સંગઠનના પ્રમુખ હર્નડોન ગ્રાડ્ડિકે જણાવ્યું હતું કે ઉમેદવારોની પસંદગી તેમની જાતિયતાના આધારે નહીં પણ તેમના કામના આધારે થવી જોઈએ. બેલ્ડવિને માળખાગત સુવિધા શિક્ષણ અને રોજગારી ઊભી કરવા માટે રોકાણને ટેકાની ખાતરી આપી હતી.
ઉલ્લેખનીય છે કે પ્રમુખપદની ચૂંટણીમાં વિસ્કોન્સિન વર્ષોથી ડેમોક્રેટ પક્ષ તરફી રહ્યું છે. પ્રચાર દરમિયાન બેલ્ડવિને પોતાને સુધારાવાદી અને વિકાસના હિમાયતી ગણાવ્યા છે.